EUROOPAN KOMISSION VÄLIKERTOMUS EUROOPAN PARLAMENTILLE JA NEUVOSTOLLE yhteistyö- ja seurantamekanismin puitteissa saavutetusta edistyksestä Bulgariassa





[pic] | EUROOPAN KOMISSIO | Bryssel 23.3.2010 KOM(2010)112 lopullinen EUROOPAN KOMISSION VÄLIKERTOMUS EUROOPAN PARLAMENTILLE JA NEUVOSTOLLE yhteistyö- ja seurantamekanismin puitteissa saavutetusta edistyksestä Bulgariassa EUROOPAN KOMISSION VÄLIKERTOMUS EUROOPAN PARLAMENTILLE JA NEUVOSTOLLE yhteistyö- ja seurantamekanismin puitteissa saavutetusta edistyksestä Bulgariassa 1. JOHDANTO Bulgarian liittyessä Euroopan unioniin 1. tammikuuta 2007 otettiin käyttöön yhteistyö- ja seurantamekanismi[1] , jolla Bulgariaa on tarkoitus auttaa korjaamaan tiettyjä puutteita oikeuslaitoksen uudistamisessa ja korruption ja järjestäytyneen rikollisuuden torjumisessa. Lisäksi mekanismin avulla seurataan Bulgarian edistymistä näissä asioissa laatimalla säännöllisesti kertomuksia. Tässä välikertomuksessa luodaan päivitetty katsaus merkittäviin edistysaskeliin, joita Bulgariassa on viimeisten kuuden kuukauden aikana otettu yhteistyö- ja seurantamekanismin puitteissa. Siinä ei kuitenkaan arvioida saavutettua edistystä. Komission 22. heinäkuuta 2009 antama viimeisin kertomus ja siinä esitetyt suositukset ovat edelleen vertailukohta, kun arvioidaan edistymistä suhteessa tiettyihin arviointiperusteisiin ja yksilöidään jäljellä olevia haasteita. Komissio aikoo esittää seuraavan arvion kesällä 2010. 2. OIKEUSLAITOKSEN UUDISTAMINEN SEKÄ KORRUPTION JA JÄRJESTÄYTYNEEN RIKOLLISUUDEN TORJUNTA: TÄMÄNHETKINEN TILANNE Kuuden viime kuukauden aikana Bulgaria on tehnyt useita konkreettisia uudistusehdotuksia, joilla vastataan komission antamiin suosituksiin. Rikosprosessilain osittainen tarkistaminen on parhaillaan parlamentin käsittelyssä, minkä lisäksi valmistellaan rikoksella saatujen varojen takavarikointia koskevan lain merkittävää uudistamista ja eturistiriitoja koskevan lain tarkistusta. Lisäksi Bulgaria on päättänyt vahvistaa syyttäjälaitoksen rakenteita tehostaakseen vakavan rikollisuuden torjuntaa: se on hyödyntänyt yhteisten tutkintaryhmien toimialaa eräissä tärkeissä korkean tason korruptiota ja järjestäytynyttä rikollisuutta koskevissa asioissa. Bulgaria on myös aloittanut kansallisen veroviraston ja tullilaitoksen rakenteellisen uudistuksen ja käynnistänyt kattavan strategian korruption ja järjestäytyneen rikollisuuden torjumiseksi. Samalla ylimmän tuomarineuvoston tarkastusvirasto on jatkanut tehokasta tarkastustoimintaa ja ylin tuomarineuvosto seurasi edelleen yleisen edun kannalta merkittäviä tapauksia. Oikeuslaitos ei kuitenkaan ole onnistunut saamaan aikaan mainittavia tuloksia korkean tason korruptioon ja järjestäytyneeseen rikollisuuteen liittyvissä asioissa. Lisäksi julkisella paikalla tehtiin jälleen uusi palkkamurha tammikuussa 2010. Vakavaa korruptiota koskevat syytteet, joita on esitetty oikeuslaitoksen korkea-arvoisten virkamiesten, muun muassa ylimmän tuomarineuvoston jäsenten, nimitysten yhteydessä, on tutkittava perin pohjin. Ennen seuraavaa tilannearviointia on varmistettava, että hallinnollinen seuranta komission esiin tuomissa, EU:n varojen täytäntöönpanossa esiintyneitä väärinkäytöksiä, eturistiriitoja ja petoksia koskevissa ongelmakohdissa on aiempaa nopeampaa ja kattavampaa. 3. TULEVAISUUDENNÄKYMÄT Kuuden viime kuukauden aikana Bulgaria on käynnistänyt useita tärkeitä aloitteita, jotka ilmentävät maan uudistusvalmiutta. Komissio pitää näitä pyrkimyksiä kiitettävinä. Vaikka niiden todellista vaikutusta korruption ja järjestäytyneen rikollisuuden torjunnan tehostamiseen voidaan arvioida vasta täytäntöönpanon jälkeen, Bulgarian viimeaikaiset toimet osoittavat maan kuitenkin tajunneen, että merkittävät ja kauaskantoiset uudistukset ovat tarpeen. Bulgarian on edelleen laajennettava uudistuspyrkimyksiään, jos se haluaa saavuttaa mitattavissa olevia ja huomattavia käytännön tuloksia. Komission heinäkuussa 2009 suosittamat uudistukset on asetettava kansallisen asialistan kärkeen ja ne on käynnistettävä entistä useammilla aloilla, jotta oikeuslaitos saadaan uudistettua perin pohjin. Komissio tukee jatkossakin Bulgariaa näissä pyrkimyksissä ja esittää seuraavan perusteellisen arvion maan edistymisestä viimeistään kesällä 2010. 4. ARVIOINTIPERUSTEIDEN TEKNINEN PÄIVITTÄMINEN 4.1. Arviointiperuste 1: perustuslain muuttaminen siten, että poistetaan oikeuslaitoksen riippumattomuutta ja vastuuvelvollisuutta koskevat epäselvyydet Ylimmän tuomarineuvoston tarkastusvirasto jatkoi tehokasta tarkastustoimintaa. Tarkastusvirasto on suorittanut suunnitelman mukaisesti koko Bulgarian oikeusjärjestelmää koskevat tutkimukset lukuun ottamatta Sofian muutoksenhakutuomioistuimen tuomiopiirin siviilijaostoa. Vaikka tarkastusviraston suosituksia tuomioistuimille ja syyttäjävirastoille ei ole noudatettu johdonmukaisesti kaikissa tapauksissa, tarkastusvirasto totesi, että tarkastuksilla on selvästi ollut ehkäisevä vaikutus tuomareihin. Ylimmän tuomarineuvoston ja tarkastusviraston äskettäin perustetun yhteisen työryhmän olisi pyrittävä yhtenäistämään kurinpidollisia käytäntöjä, edistämään tutkimusten kohdentamista ja avustamaan tuomarineuvostoa tutkimuksissa tehtyjen havaintojen soveltamisessa arviointi- ja nimitysmenettelyihin. Nykyinen käytäntö on osoittanut, että ylimmän tuomarineuvoston määräämät rangaistukset ovat usein lieviä. Lisäksi eräiden asioiden käsittely on keskeytetty lakisääteisten määräaikojen umpeuduttua. 4.2. Arviointiperuste 2: oikeudellisen menettelyn muuttaminen aiempaa avoimempaan ja tehokkaampaan suuntaan antamalla oikeuslaitosta koskeva uusi laki ja uusi siviiliprosessilaki sekä panemalla ne täytäntöön; raportoiminen mainittujen lakien sekä rikosprosessilain ja hallintomenettelylain vaikutuksista erityisesti esitutkintavaiheeseen Bulgarian hallitus teki komission suositusten pohjalta useita muutoksia rikosprosessilakiin tehostaakseen oikeudellista menettelyä ja lisätäkseen sen avoimuutta. Ehdotusten käsittely parlamentissa on toistaiseksi osoittanut, että kaikki muutokset eivät todennäköisesti saa parlamentin kannatusta.[2] Hallitus on ehdottanut rikoslakiin muutoksia, joilla pyritään koventamaan esimerkiksi henkirikoksista, sieppauksista ja luottokorttipetoksista annettavia rangaistuksia. Bulgaria arvioi, että syytteestä sopiminen on tehostanut tuomioistuinten toimintaa. Toisaalta nopeutettu menettely on johtanut liian lieviin rangaistuksiin tapauksissa, joissa syytteen tueksi on esitetty riittävästi todisteita. Bulgarian viranomaiset harkitsevat arvioinnin pohjalta, että eräät vakavat rikokset siirrettäisiin nopeutetun menettelyn soveltamisalan ulkopuolelle ja että tuomioistuimen mahdollisuutta antaa säädettyä vähimmäisrangaistusta lievempiä rangaistuksia rajoitettaisiin.[3] Lainsäädäntöä koskevan lakiesityksen käsittely ei ole edennyt. Lailla pyritään luomaan selkeät avoimuutta ja julkista kuulemista koskevat säännöt sekä kodifioimaan lainsäädäntömenettelyn eri vaiheet. 4.3. Arviointiperuste 3: oikeuslaitoksen uudistuksen jatkaminen ammattimaisuuden, vastuuvelvollisuuden ja tehokkuuden lisäämiseksi; tämän uudistuksen vaikutusten arvioiminen ja arvioinnin tulosten julkaiseminen vuosittain Tuomareiden arviointimenettelyä kritisoitiin edelleen, sillä useimmat tuomarit saivat korkeimman mahdollisen arvosanan. Ylin tuomarineuvosto antoi komission suosituksen pohjalta määräyksen, jolla pyritään lisäämään vuotuisen arviointimenettelyn oikeudenmukaisuutta ja objektiivisuutta.[4] Ylin tuomarineuvosto seurasi edelleen yleisen edun kannalta merkittävien tapausten etenemisvauhtia oikeudenkäyntivaiheessa. Tällaisia tapauksia oli arviointikaudella 50, joista yhdeksän tapausta on ilmoituksen mukaan johtanut tuomioon.[5] Eräiden tapausten kohdalla ylin tuomarineuvosto selvitti viivästyksiin johtaneet syyt ja antoi niiden pohjalta suosituksia asian jatkokäsittelyä varten. Siitä huolimatta haitalliset viivästykset jatkuivat muutamissa tärkeissä tapauksissa.[6] Vuoden 2009 jälkipuoliskolla esitettiin syytöksiä, jotka koskivat korruptiota ylempien tuomareiden, kuten ylimmän tuomarineuvoston jäsenten, virkanimitysten yhteydessä. Ylin tuomarineuvosto käynnisti syytteiden johdosta muodollisen kurinpitomenettelyn useita tuomareita vastaan. Kaksi ylimmän tuomarineuvoston jäsentä erosi tehtävistään julkisen paineen takia ja palasi tuomarin virkoihinsa. Ennen sitä ylin tuomarineuvosto ilmoitti, että kumpikin jäsen oli rikkonut tuomareiden eettistä säännöstöä, ja vaati heidän eroaan. Oikeusperustan puutteen ilmoitettiin estävän ylintä tuomarineuvostoa ryhtymästä kurinpidollisiin toimiin kyseisiä tuomareita vastaan. Sen vuoksi oikeusministeri teki ehdotuksen oikeuslaitosta koskevan lain muuttamiseksi. Ehdotuksella pyritään vahvistamaan ylimmän tuomarineuvoston jäsenten kurinpidollista vastuuta.[7] Epäillyistä vähintään 30 tuomarista 17 erosi korruptioepäilyjen takia. Bulgaria on ilmoittanut, että kaikkia niitä korruptiosta epäiltyjä tuomareita vastaan, jotka ovat hakeneet hallinnollista virkaa, on käynnistetty kurinpitomenettely riippumatta siitä, nimitettiinkö heidät tehtävään vai ei. Ylimmän tuomarineuvoston käynnistämien kurinpitomenettelyjen johdosta on toistaiseksi alennettu seitsemän tuomaria. Koska syyttäjälaitos ei käynnistänyt rikosoikeudenkäyntiä yhdenkään tuomarin osalta, epäilyjen todenperäisyyttä ei voitu varmistaa. Ylin tuomarineuvosto käynnisti tutkinnan eräässä aluetuomioistuimessa esiintyneistä sääntöjenvastaisuuksista sen jälkeen, kun tätä oli useaan otteeseen vaadittu julkisuudessa. Ylimmän tuomarineuvoston helmikuussa antamassa tutkintaraportissa esitetään useita vakavia puutteita tuomioistuimen hallinnossa.[8] Kurinpidollisia ja oikeudellisia jatkotoimia suunnitellaan parhaillaan. Euroopan ihmisoikeustuomioistuin kritisoi sitä, että ylin syyttäjä ei ole vastuuvelvollinen toiminnastaan.[9] Ihmisoikeustuomioistuin vaati tuomiossaan Bulgariaa ottamaan käyttöön asianmukaisen tarkastusjärjestelmän, jota on tarkoitus soveltaa oikeuslaitoksen eri osiin. 4.4. Arviointiperuste 4: ammattimaisten, puolueettomien tutkimusten suorittaminen korkean tason korruptiotapauksissa sekä tutkimusten tuloksista raportoiminen; raportoiminen julkisia elimiä koskevista sisäisistä tarkastuksista sekä korkeiden virkamiesten varallisuutta koskevista ilmoituksista Bulgaria on perustanut komission suositusten pohjalta viisi uutta pysyvää yhteistä tutkintaryhmää käsittelemään tärkeimpiä järjestäytynyttä rikollisuutta koskevia tapauksia (ks. arviointiperuste 6). Lisäksi tutkintaryhmät ovat koeluonteisesti vastuussa kolmea entistä ministeriä ja kahta parlamentin jäsentä vastaan esitettyjen petosepäilyjen ja virkatehtävien laiminlyöntiepäilysten tutkimisesta. Maaliskuun alkuun mennessä oli kahta entistä ministeriä, kahta parlamentin jäsentä ja yhtä valtion viraston entistä pääjohtajaa vastaan nostettu yhteensä kuusi syytettä. Bulgaria on parantanut EU:n varoihin kohdistuvien petosten torjunnasta vastaavan yhteisen tutkintaryhmän valmiuksia. Bulgaria ilmoittaa, että tutkintaryhmällä oli vuonna 2009 tutkittavina yhteensä 125 tapausta, joista 108 lähetettiin tuomioistuimelle. Bulgaria valmisteli komission suositusten pohjalta muutoksia eturistiriitojen ehkäisemistä koskevaan lakiin: tarkoituksena on perustaa komitea, joka vastaa lain täytäntöönpanosta parlamentin valvonnassa. Komitean perustamisella pyritään laajentamaan eturistiriitoja koskevan lain soveltamisalaa muille aloille, parantamaan lain täytäntöönpanoa ja tehostamaan sen vaikutusta rangaistusten tai varojen takavarikoinnin avulla. Useita korkean tason korruptiotapauksia on parhaillaan tutkittavina. Äskettäin on nostettu seitsemän syytettä, mutta kahden tuomioistuimeen edenneen merkittävän petostapauksen käsittely on viivästynyt useaan otteeseen. Heinäkuun 2009 jälkeen ei ole ilmoitettu korkean tason korruptiotapauksissa annetuista tuomioista. Hallinnollinen valvonta sääntöjenvastaisuuksien ehkäisemiseksi ja hallinnollisten rikkomusten havaitsemiseksi on edelleen riittämätöntä. Monissa tapauksissa oikeusviranomaiset saavat tietoja rikkomuksista ennen alustavien hallinnollisten tarkastusten toteuttamista. Myöskään hallinnolliset valvontaelimet eivät pyri riittävän aktiivisesti määrittelemään riskejä ja havaitsemaan oma-aloitteisesti petos- ja korruptiotapauksia. Kansallisessa verovirastossa ja tullilaitoksessa on käynnistetty uudistuksia, joilla pyritään lisäämään vastuullisuutta ja toiminnan tehokkuutta. Eturistiriitojen ehkäisemistä ja havaitsemista koskevan lain täytäntöönpanon seurauksena vuoden 2009 puolivälin jälkeen on pantu vireille 47 asiaa, jotka koskevat sääntöjenvastaisuuksia. Korkeiden virkamiesten, ministerien ja parlamentin jäsenten varallisuutta koskevia ilmoituksia, jotka on julkistettu kansallisen tilintarkastusviraston erityisellä verkkosivustolla, ei kuitenkaan ole päivitetty säännöllisesti. Ilmoitusten todenperäisyyden tarkistamisesta vastaavat valvontaelimet eivät myöskään ole suorittaneet minkäänlaisia toimenpiteitä. Parlamentin valiokunta, jolle on annettu tehtäväksi tutkia korkeita virkamiehiä ja parlamentin jäseniä vastaan esitetyt syytteet eturistiriidoista, ei myöskään ole raportoinut minkäänlaisista toimista joulukuun 2009 jälkeen. 4.5. Arviointiperuste 5: lisätoimien toteuttaminen korruption estämiseksi ja torjumiseksi erityisesti rajoilla ja paikallishallinnossa Ministerineuvosto hyväksyi 18. marraskuuta 2009 kunnianhimoisen strategian, jonka avulla pyritään estämään ja torjumaan korruptiota ja järjestäytynyttä rikollisuutta. Strategia on tarkoitus panna täytäntöön koko julkisella sektorilla toimintasuunnitelman ja ulkomaisen tuen avulla. Bulgarian olisi tehostettava hallinnollisia toimenpiteitä, joilla ehkäistään sääntöjenvastaisuuksia julkisten hankintojen yhteydessä, ja parannettava EU:n varojen käyttöön kohdistuvien epäilyksien tutkimista ja seurantaa. On tärkeää, että parlamentti huolehtii julkisia hankintoja koskevaan lakiin tehtävistä muutoksista käytävän keskustelun pohjalta tehokkaista toimista, joilla ehkäistään petokset ja korruptio julkisten hankintojen yhteydessä.[10] 4.6. Arviointiperuste 6: järjestäytyneen rikollisuuden torjuntaa koskevan strategian paneminen täytäntöön erityisesti vakavan rikollisuuden, rahanpesun sekä rikollisten varojen järjestelmällisen takavarikoinnin osalta; raportoiminen mainituilla aloilla käynnistetyistä tutkimuksista, nostetuista syytteistä ja annetuista tuomioista Bulgaria perusti komission suosituksen pohjalta viisi pysyvää yhteistä tutkintaryhmää kassaatioasioista vastaavan syyttäjänviraston alaisuuteen. Ryhmien johdossa on syyttäjiä, ja niiden jäsenistöön kuuluu tutkinnasta vastaavia poliiseja, tutkintatuomareita ja kansallisen turvallisuuden viraston edustajia. Jälkimmäiset keräävät erityisesti taloudellista tietoa. Tutkintaryhmät keskittyvät etupäässä järjestäytynyttä rikollisuutta koskevien merkittävien tapausten tutkintaan.[11] Bulgaria aikoo huomattavasti vahvistaa komission antaman toisen suosituksen pohjalta rikoksella saatujen varojen takavarikointia koskevaa lainsäädäntöä sekä rikoksella saatujen varojen takavarikoinnista vastaavan elimen (CEPACA) toimeksiantoa. Muutoksista voidaan mainita erityisesti seuraavat: laajennetaan niiden ”etuyhteydessä olevien henkilöiden” määritelmää, joiden varoja voidaan jäädyttää, annetaan CEPACAlle oikeus toimia oma-aloitteisesti, arvioidaan varoja niiden markkina-arvon pohjalta, ja siirretään todistustaakka silloin, kun varojen epäillään olevan peräisin laittomasta toiminnasta. Keskeistä lainsäädännön muutoksessa on siviilituomioistuinten oikeus takavarikoida varoja. Se ei edellyttäisi rikosasiassa erikseen tehtyä päätöstä, vaan siihen sovellettaisiin useita muita ehtoja, kuten rikosrekisterin olemassaoloa. Säädösluonnoksen arvioidaan tulevan parlamentin käsittelyyn maaliskuussa julkisen kuulemisen jälkeen. Bulgaria on tehnyt vuoden 2009 puolivälin jälkeen useita pidätyksiä ja käynnistänyt tutkimuksia, jotka liittyvät järjestäytyneisiin rikollisryhmiin Samalla ajanjaksolla nostettiin suurta julkisuutta saaneissa asioissa kaksi syytettä, joista toinen koski murhaa ja järjestäytyneen rikollisryhmän perustamista ja toinen veropetosta. Jälkimmäisessä tapauksessa jäädytettiin huomattava määrä varoja.[12] Korkean tason järjestäytynyttä rikollisuutta koskevan jutun mahdollinen todistaja murhattiin Sofiassa 5. tammikuuta 2010. Järjestäytynyttä rikollisuutta koskevat asiat eivät yleisesti ottaen ole juuri edenneet tuomioistuimissa vuoden 2009 puolivälin jälkeen, eikä uusista tuomioista ole raportoitu kyseisellä ajanjaksolla. Bulgaria harkitsee vahvistavansa oikeudellista suojaa rahanpesua vastaan tekemällä notaareja koskevaan lakiin muutoksia, joilla kiellettäisiin käteismaksut kiinteistökaupoissa. Muutokset ovat parhaillaan parlamentin käsittelyssä. [1] Komission päätös 2006/929/EY, tehty 13 päivänä joulukuuta 2006, yhteistyötä ja Bulgarian edistymisen seurantaa koskevan järjestelmän perustamisesta tiettyjen arviointiperusteiden täyttämiseksi oikeuslaitoksen uudistamisen sekä korruption ja järjestäytyneen rikollisuuden torjunnan alalla (EUVL L 354, 14.12.2006, s. 58). [2] Muutoksilla laajennetaan todisteiden hyväksyttävyyttä tuomioistuimessa ja vähennetään oikeudellisiin menettelyihin liittyviä muodollisuuksia. Esimerkiksi poliisien antamia lausuntoja, OLAFin (Euroopan petostentorjuntavirasto) virallisia asiakirjoja ja erityisin tutkintakeinoin ennen esitutkintavaiheen virallista käynnistämistä kerättyä tietoa voidaan jatkossa käyttää todisteena oikeudessa. Muita muutoksia ovat esimerkiksi syytteiden nostamista koskevien menettelyjen yksinkertaistaminen, mahdollisuus määrätä syytetylle asianajaja oikeuden päätöksellä, asioiden aiempaa helpompi siirtäminen tuomiopiiristä toiseen ja syyttäjälaitoksen oikeus hakea muutosta tuomioistuimen päätökseen palauttaa asia syyttäjälaitokselle. Parlamentti hylkäsi toisessa käsittelyssä 4. maaliskuuta muutoksen, jolla tutkiville poliisiviranomaisille annettaisiin mahdollisuus esittää todisteita oikeudessa, ja lykkäsi käsittelyä asianajajan nimittämisestä vastaajalle tuomioistuimen päätöksellä. [3] Rikosprosessilain muutosesityksessä ehdotetaan, että nopeutettua menettelyä ei jatkossa sovellettaisi harkittuun murhaan tai rikokseen, joka on tehty huumausaineiden tai alkoholin vaikutuksen alaisena tai jonka on tehnyt tuomari, syyttäjä tai tutkintaviranomainen tai joka kohdistuu tuomariin, syyttäjään tai tutkintaviranomaiseen, eikä myöskään kidnappauksiin, ihmiskauppaan, huumausainekauppaan tai huumausaineiden tuotantoon tai varastointiin. [4] Tärkeimmät muutokset ovat seuraavat: vastuu vanhempien tuomareiden arvioinnista siirretään ylimmän tuomarineuvoston yhteydessä toimivalle keskusarviointilautakunnalle, tuomareita ja syyttäjiä varten luodaan kaksi alakomiteaa sekä arvioijat velvoitetaan tarkistamaan 15 satunnaisesti valittua tapausta kunkin arvioitavan henkilön osalta. Lisäksi tarkastusviraston tekemät havainnot ja seuraamukset otetaan huomioon arvioinnissa. [5] Tuomioista kahdeksan annettiin vuoden 2009 alkupuoliskolla ja viimeinen heinäkuussa 2009. Bulgaria ei ole toimittanut tietoja rangaistusten tasosta eikä päätösten täytäntöönpanosta. [6] Toistuviin viivästyksiin löytyi eräässä tapauksessa esimerkiksi seuraavia syitä: syytetty ei saapunut oikeuteen (3 kertaa), syytetty ei saapunut oikeuteen sairauden takia, ja todistajat eivät saapuneet oikeuteen (2 kertaa). [7] Suunnitelmien mukaan ylimmän tuomarineuvoston jäsenet, jotka ovat vahingoittaneet oikeuslaitoksen mainetta, voisivat menettää pysyvästi oikeuden toimia oikeuslaitoksen viroissa. [8] Raportissa vahvistetaan tuomioistuimen presidenttiä vastaan esitetyt epäilyt eturistiriidoista ja väärinkäytöksistä, joita on esiintynyt asioiden sattumanvaraisessa jakamisessa tuomareille. [9] Kolevi v. Bulgaria (hakemus N:o 1108/02), saatavilla osoitteessa: www.echr.coe.int/ECHR/homepage_en. [10] Julkisia hankintoja koskevaan lakiin on ehdotettu muun muassa sellaista muutosta, että sääntöjenvastaista julkista tarjouskilpailua ei enää peruttaisi, vaan hankintaviranomainen joutuisi maksamaan sopimussakon, jonka suuruus olisi 2 prosenttia sopimuksen arvosta. [11] Bulgaria on rajoittanut vuoden 2009 puolivälistä alkaen kansallisen turvallisuuden viraston toimivaltuuksia. Vaikka viraston edustajat osallistuvat äskettäin perustettuihin yhteisiin tutkintaryhmiin, järjestäytynyttä rikollisuutta koskeva tutkintavastuu siirrettiin takaisin sisäasiainministeriölle. Toisaalta kansallisen turvallisuuden virasto on edelleen vastuussa korkean tason korruptiota koskevien tietojen keräämisestä. Myös petostentorjunnan koordinointirakenne siirrettiin valtiovarainministeriön alaisuudesta takaisin sisäasiainministeriön alaisuuteen. [12] Bulgaria on ilmoittanut, että vuoden 2009 puolivälin jälkeen on nostettu yhteensä 29 syytettä järjestäytyneestä rikollisuudesta.